Príloha č. 6

KOMUNIKAĆNÝ AKĆNÝ PLÁN PRE OP ZI – prvý draft

Úvod

Slovenská republika sa má stať plnoprávnym členom Európskej Únie v máji 2004. V tejto súvislosti sa otvárajú nové možnosti čerpania finančných prostriedkov z európskych fondov. Len správne a včas podané informácie môžu prispieť k maximálnemu a efektívnemu využitiu naskytajúcich sa príležitostí pre ďalší rozvoj SR. Z tohto hľadiska je vypracovanie informačnej stratégie pre verejnosť nezastupiteľným článkom v celom procese prípravy Slovenska na čerpanie zo štrukturálnych fondov.

Za vypracovanie Komunikačného akčného plánu zodpovedá riadiaci orgán. Jeho zmysel  i požiadavky na neho sú zakotvené v dvoch základných dokumentoch ES:

Nariadenie Rady 1260/1999 z 21.6.1999
Nariadenie Rady 1159/2000 z 30. 5.2000  

Informovanie a publicita o pomoci zo štrukturálnych fondov majú slúžiť pre zvýšenie povedomia a prehľadnosti, čo sa týka aktivít Európskej Únie a aby sa vytvoril ucelený obraz o príslušnej pomoci vo všetkých členských štátoch.

1)	Hlavné ciele a cieľové skupiny Komunikačného akčného plánu Riadiaceho orgánu pre Operačný program Základná infraštruktúra

Hlavné ciele v oblasti publicity a informovania:

a)	zlepšiť informovanie širokej verejnosti o Operačnom programe Základná infraštruktúra                                                         (OPZI): o cieľoch, prioritách, opatreniach OPZI na obdobie 2004 – 2006
b)	informovať verejnosť o možnostiach a výhodách, ktoré poskytuje pomoc z EÚ v záujme zvyšovania pozitívneho imidžu európskych štrukturálnych fondov v regióne
c)	informovať konečných užívateľov ako aj širokú verejnosť o príležitostiach, ktoré poskytuje spoločná pomoc z EÚ a úlohe, ktorú zohráva EÚ v spolupráci so SR v rámci štrukturálnej pomoci
    
Cieľové skupiny pre šírenie informácií z Riadiaceho orgánu pre OPZI:

a)	potenciálni a koneční príjemcovia pomoci
b)	ekonomickí a sociálni partneri
c)	podnikateľská sféra
d)	široká verejnosť
e)	orgány regionálnej a miestnej samosprávy
f)	sprostredkovateľské orgány 

2)	Informačná stratégia

Informačná stratégia je vyjadrením spôsobu, akým bude riadiaci orgán pre OP ZI uvádzať Komunikačný Akčný Plán do praxe. Ten bude implementovaný v súlade s Nariadením rady 1159/2000. Samotná stratégia vychádza z globálneho cieľa OP ZI, ktorým je podpora vyrovnaného regionálneho rozvoja prostredníctvom zvyšovania konkurencieschopnosti regiónov. Operačný program  Základná infraštruktúra pozostáva z troch priorít:
1.	Dopravná infraštruktúra
2.	Environmentálna infraštruktúra
3.	Lokálna infraštruktúra 

V zmysle uznesenia vlády SR č. 175/2003 z 12.3.2003 a v súlade s článkom 18. ods. 2, písm. d) nariadenia Rady (ES) č. 1260/1999 bolo MVRR SR schválené ako riadiaci orgán pre OP ZI. Uznesenie vlády SR č. 175/2003 vymedzilo aj sprostredkovateľské orgány pod riadiacim orgánom pre OP ZI nasledovne :
•	Ministerstvo dopravy, pôšt a telekomunikácií SR (MDPT SR) pre Prioritu č. 1 – Dopravná infraštruktúra,
•	Ministerstvo životného prostredia SR (MŽP SR) pre Prioritu č. 2 – Environmentálna infraštruktúra.
•	Podľa organizačného poriadku MVRR SR, platného od 20.1.2003, zabezpečovanie úloh riadiaceho orgánu pre OP ZI, vykonáva odbor riadenia regionálneho operačného programu v rámci Agentúry na podporu regionálneho rozvoja, ktorá je organizačne jednou zo sekcií MVRR SR.

Na základe KAP, ktorý vypracoval riadiaci orgán vypracujú sprostredkovateľské orgány svoje vlastné KAP pre ich prioritu. To znamená, že budú pripravovať informácie za svoje priority OP ZI a tie budú rozširovať na miestnu, regionálnu a národnú úroveň. Rovnako sú zodpovedné za vypracovanie KAP voči svojim sociálno – ekonomickým partnerom a konečným užívateľom. V rámci svojho KAP budú organizovať vlastné akcie relevantné za im zodpovedajúcu prioritu a sú povinné o nich podať informáciu riadiacemu orgánu. Sprostredkovateľské orgány dodávajú, podľa potreby, riadiacemu orgánu potrebné podklady za svoje priority. Z vyššie uvedeného vyplýva, že sprostredkovateľské orgány sú zodpovedné za svoje priority a za dodávanie čiastkových podkladov riadiacemu orgánu.

V tomto zmysle má MVRR SR voči sprostredkovateľským orgánom koordinačnú funkciu a finálnu zodpovednosť za KAP. Zodpovedá za distribúciu všetkých relevantných Nariadení Rady, ktoré sa týkajú štrukturálnych fondov, Sprostredkovateľským orgánom. Informuje o aktivitách, ktoré súvisia s OP ZI, zvoláva pracovné koordinačné stretnutia riadiaceho orgánu so sprostredkovateľskými orgánmi. Vyhodnocuje KAP za prioritu 3 a  kompletizuje súhrnný prehľad o všetkých aktivitách podniknutých  v rámci KAP. Na základe toho vypracuje riadiaci orgán polročne súhrnné hodnotenie KAP za celý OP ZI. Za účelom koordinácie a sprehľadnenia jeho aktivít súvisiacich s informovaním verejnosti, zriadi riadiaci orgán pracovnú skupinu tzv. Technickú pracovnú skupinu, ktorej členovia budú referenti zodpovední za publicitu a ktorej zloženie je nasledovné:
MVRR SR – 3 členovia
MDPT SR – 1 člen 
MŽP SR - 1 člen
Keďže priorita č. 3, Lokálna infraštruktúra, sa skladá z troch opatrení a v rámci toho zo 4 podopatrení, do ktorých sú zainteresované aj Ministerstvo školstva SR, Ministerstvo zdravotníctva SR, Ministerstvo kultúry SR, Ministerstvo práce, sociálnych vecí a rodiny a Ministerstvo dopravy SR – odbor pre štátny informačný systém a informatizáciu spoločnosti, budú mať tieto rezorty tiež svoje zastúpenie: 
MŠ SR -  1 člen
MZ SR - 1 člen
MK SR - 1 člen
MPSVR SR - 1 člen
MDPT SR – 1 člen
Rovnako aj samosprávne kraje budú nominovať svojich zástupcov, jedného za každý VÚC. Táto skupina sa bude schádzať podľa potreby resp. raz za dva mesiace.

Každá z vyššie spomenutých inštitúcií si vytvorí vlastné centrá prvého kontaktu za jej prislúchajúcu prioritu resp. opatrenie.

Riadiaci orgán pre OP ZI, konkrétne oddelenie riadenia a informovania je vo vzťahu k riadiacemu orgánu pre CSF centrom prvého kontaktu

3)	Metódy a formy informačných aktivít zamerané a všetky cieľové skupiny

a)	Programové publikácie a príručky
-	prístupné pre verejnosť na internetovej stránke, na prezentačných CD, disketách
b)	Vydávanie informačného bulletinu
-	prístupný v elektronickej podobe na internetovej stránke
c)	Internetová stránka MVRR SR
- bude obsahovať OP ZI, programový doplnok a linky na ostatné relevantné stránky
d)	Logo EÚ a Operačného programu bude na všetkých propagačných materiáloch, prihláškach ...
e)	Rôzne formy propagácie:
-	hrnčeky, tašky, perá, podložky na myš, zakladacie mapy, bloky
-	europlagáty, letáky, vlajky, plakety
-	reklamné tabule
f)	Informačné panely
-	navrhnuté s cieľom informovať o Operačnom programe Základná infraštruktúra a využívané na všetky podujatia organizované MVRR SR
g)	Tlač, rádio, televízia
-	organizovanie pravidelných tlačových konferencií
-	organizovanie výročných tlačových dní a mediálnych brífingov
-	pravidelné uverejňovanie tlačových správ
-	uverejňovanie článkov a príloh do novín
-	zabezpečenie účasti na diskusných a publicistických reláciách

4)	Metódy a formy informačných aktivít zamerané na vybrané cieľové skupiny

a)	Semináre, konferencie, roadshow, workshopy
b)	Návštevy EÚ partnerov

5)	Financovanie

Náklady súvisiace s aktivitami komunikačného akčného plánu budú plne hradené z rozpočtu technickej pomoci pre Operačný program Základná infraštruktúra, ktorý  je 7.49 milióna Eur. Z toho príspevok EÚ - 5.62 mil. Eur
príspevok SR             - 1.87 mil Eur

Na prioritu č.1 bolo vyhradených 1,22 mil. Eur
Na prioritu č.2 bolo vyhradených 1,83 mil. Eur
Na prioritu č.3 bolo vyhradených 0,884 mil. Eur
technická pomoc pre CSF (Rámec podpory spoločenstva) 1,686 mil. Eur

6)	Implementácia

Za realizáciu KAP je na úrovni riadiaceho orgánu pre OP ZI určená kontaktná osoba, resp. referent riadiaceho orgánu pre publicitu. V rámci organizačnej štruktúry je v Agentúre na podporu regionálneho rozvoja vytvorené štátnozamestnanecké miesto, ktoré má v opise činností informovanie a publicitu riadiaceho orgánu pre Operačný program Základná infraštruktúra.

Úlohy referenta pre publicitu sú:
•	koordinácia a realizácia informačnej stratégie
•	zabezpečenie jednotnej podoby informačného materiálu,
•	podpora informovanosti verejnosti prostredníctvom poskytovania  informácií cieľovým publikám a aktualizácia týchto informácií,
•	plnenie funkcie kontaktnej osoby pre verejnosť a poskytovanie informácií o ďalších kontaktných miestach pre žiadateľov,
•	zabezpečenie efektívneho využívania finančných prostriedkov pre oblasť publicity a informovanosti,
•	spolupráca s pracovnou skupinou pre publicitu,
•	príprava pravidelnej správy o uskutočňovaní a výsledkoch činnosti v oblasti publicity a informovanosti,
•	uskutočňovanie prieskumov o stave informovanosti verejnosti na základe spätnej väzby,
•	spolupráca pri tvorbe a aktualizácii webovej stránky, nadväzovanie kontaktov s členmi novinárskej obce, organizácie prednášok, konferencií, seminárov, informačných miest na výstavách. 

7)	Hodnotenie a jeho kritériá

Riadiaci orgán je zodpovedný za to, že všetky aktivity súvisiace s čerpaním pomoci z eurofondov budú zviditeľnené. Túto úlohu splní na základe uplatňovania princípov svojho Komunikačného akčného plánu v praxi. Výsledky tejto realizácie budú hodnotené na základe nasledovných kritérií:
•	počet úspešných projektov
•	počet vydaných, rozdistribuovaných a vyžiadaných informačných materiálov (manuály, publikácie, spravodaj...) a počet odoziev zo spätnej väzby (vyplnených formulárov pre spätnú väzbu, ktoré budú priložené k informačným materiálom)
•	hodnotenie spätnej väzby, ktorej úlohou bude aj zahrnúť pripomienky do budúcich publikačných materiálov 
•	počet zverejnených správ vo všetkých druhoch masmédií
•	návštevnosť webovej stránky a spätná väzba od jej užívateľov, pravidelná kontrola obsahu a dizajnu webovej stránky riadiacim orgánom
•	počet uskutočnených seminárov, prednášok, prezentácií, konferencií..., a ich úroveň, hodnotená na základe spätnej väzby (formuláre rozdané pre účastníkov podujatí)
•	počet vyrobených propagačných materiálov (perá, bloky....)

 
8)	Monitorovací výbor

9)	Princíp partnerstva

Riadiaci orgán o uskutočňovaní svojich aktivít informuje komisiu, aby sa mohla čo najefektívnejšie spolupodieľať na ich realizácii. Zároveň komisia poskytuje technickú pomoc všetkým tým, ktorí sú zainteresovaní do procesu publicity a šírenia informácií.